“หุ้นเอเชีย” เปิดลบ วิตก “เฟด” ขึ้นดอกเบี้ยอีก 0.25%
“ตลาดหุ้นเอเชีย” เปิดลบ หลังเจ้าหน้าที่ธนาคารกลางสหรัฐแสดงความคิดเห็นที่สวนทางกันเกี่ยวกับทิศทางการขึ้นดอกเบี้ยในอนาคต คาดการณ์ว่าเฟดจะขึ้นดอกเบี้ยอีก 0.25%
“ตลาดหุ้นเอเชีย” เปิดลบ หลังเจ้าหน้าที่ธนาคารกลางสหรัฐแสดงความคิดเห็นที่สวนทางกันเกี่ยวกับทิศทางการขึ้นดอกเบี้ยในอนาคต คาดการณ์ว่าเฟดจะขึ้นดอกเบี้ยอีก 0.25%
19 เม.ย. 2566

ผู้สื่อข่าวรายงานว่า ตลาดหุ้นเอเชีย เปิดลบในวันนี้ ขณะที่บริษัทจดทะเบียนในสหรัฐทยอยรายงานผลประกอบการอย่างต่อเนื่อง และเจ้าหน้าที่จากธนาคารกลางสหรัฐ (เฟด) แสดงความคิดเห็นที่สวนทางกันเกี่ยวกับทิศทางการขึ้นดอกเบี้ยในอนาคต
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,619.84 จุด ลดลง 38.99 จุด หรือ -0.14%, ดัชนี HSI ตลาดหุ้นฮ่องกงเปิดวันนี้ที่ 20,633.00 จุด ลดลง 17.51 จุด หรือ -0.08% และดัชนี SSE Composite ตลาดหุ้นจีนเปิดวันนี้ที่ 3,391.35 จุด ลดลง 1.98 จุด หรือ -0.06%
ด้าน นายราฟาเอล บอสติก ประธานเฟดสาขาแอตแลนต้าให้สัมภาษณ์กับสำนักข่าวซีเอ็นบีซี โดยคาดการณ์ว่า เฟดจะขึ้นดอกเบี้ยอีก 0.25% ก่อนระงับการขึ้นดอกเบี้ย เพื่อติดตามผลกระทบที่การขึ้นดอกเบี้ยครั้งดังกล่าวมีต่อเศรษฐกิจสหรัฐ โดยการขึ้นดอกเบี้ยอีก 0.25% จะทำให้ดอกเบี้ยของเฟดอยู่ที่กรอบ 5-5.25%
ทว่าในขณะเดียวกันนายเจมส์ บูลลาร์ด ประธานเฟดสาขาเซนต์หลุยส์ให้สัมภาษณ์กับสำนักข่าวรอยเตอร์ว่า เขาสนับสนุนให้อัตราดอกเบี้ยสุดท้ายเคลื่อนไหวที่กรอบ 5.50-5.75%
ด้านหุ้นฮ่องกงลดลงในช่วงเปิดตลาด หลังจากนักลงทุนปรับตัวรับการเปิดเผยข้อมูลเศรษฐกิจล่าสุดของจีน